水仙花篇
作者：徐璣
朝代：宋

paragraphs: 成陣風作車，宓妃波爲茵。
良夕忽會遇，明月寒鋪銀。
環珮凌秋空，笙簫亦具陳。
何以慰寥廓，樂此相知新。
採珠拾翠羽，言笑生華春。
贈以金琅玕，捧以白玉人。
酌醴動芳氣，妙與蘭茝紉。
歡娛有聚散，美寶無賤珍。
至今寒花種，清徹瑩心神。
霜皚衆枿藁，孤媚良舒伸。
杜鵑望帝魂，啼血何嚚嚚。
妃子眠海棠，荒湎焉足鄰。
姮女手栽桂，光彩相依因。
故知蓬瀛姿，不染纖點塵。